Retsmødet i den store straffesag om forholdene på institutionen Solhaven er tirsdag morgen blevet aflyst. Årsagen er, at dagens vidne er blevet stukket ned med kniv ved Aarhus. Den 20-årige mand blev overfaldet ved Højbjerg. - Han ligger på sygehuset, det er ikke livstruende, siger oplyser anklageren, Lene Wacher Lentz, i Retten i Aalborg. Den unge mand skulle efter planen have været afhørt om flere end 10 forhold i anklageskriftet. Heri påstås det, at han som anbragt på Solhaven i Farsø blev udsat for mishandling og ulovlig tvang. Forholdene skal være sket, da han var 16 år og 17 år - fra november 2009 frem til september 2011. De tiltalte ansatte fra Solhaven nægter sig skyldige. Hvornår den 20-årige i stedet kan afgive forklaring for retten, er tirsdag formiddag ikke klarlagt. Domsmandsretten, en stribe forsvarere, de fleste af de tiltalte samt de to anklagere har tirsdag formiddag måttet pakke sammen uden at komme videre i den stort anlagte sag. Den sårede mand er det 12. påståede offer, som skal afhøres. Retssagen har nu strakt sig over 20 dage, og dommen ventes omkring sommeren. De tiltalte er forstander Søren Virenfeldt og 11 ansatte.

Opsummering:
Den 20-årige mand, der skulle vidne om påstået vold og mishandling, er indlagt på hospital efter knivstik.